སྲིབ་ཁྲི་བཙན་པོའི་སྲས་གྲི་གུམ་བཙན་པོ་ཡིན་པ་དང་ཁོང་གི་སྲས་སྤུ་དེ་གུང་རྒྱལ་ཡིན་ལ།འདི་གཉིས་ལ་བར་གྱི་སྟེང་གཉིས་སུ་གྲགས།གྲི་གུམ་བཙན་པོར་སྲས་ཤ་ཁྲི་དང་ཉ་ཁྲི།བྱ་ཁྲི་གསུམ་དང་སྲས་མོ་གཅིག་འཁྲུངས།སྐུ་གཤིན་གཅོའུ་ཚེམས་དཀར་གྱིས་མཛད་པ་དང་གསས་མཁར་ས་ལེ་བྱེ་ཚང་བཞེངས།རྒྱལ་སྲིད་ཡབ་མེས་བཞིན་བསྐྱངས་པས་དབུ་འཕང་མཐོ་བར་གྲགས།ཕྱིས་སུ་ལོ་ངམ་གྱིས་བཀྲོངས།བོད་དུ་སྐུ་ཕུང་ས་འོག་ཏུ་སྦས་པའི་སྲོལ་གྱི་འགོ་ཚུགས།རྒྱ་ནག་གི་གོ་ཁྲབ་སྨར་ཁམས་བརྒྱུད་ནས་བོད་ལ་དྲངས།སྐབས་དེར་རྒྱལ་གཤེན་དོ་མཉམ་པ་ཞིག་བྱུང་བར་མ་ཟད།གཤེན་ངག་ཚིག་གསུམ་མ་བྱུང་བར་རྒྱལ་པོས་བཀའ་མི་སྩོལ།བློན་པོས་གྲོས་མི་འཆའ།གཤེན་གླུ་དེང་ཐེངསགསུམ་མ་བླངས་པར་རྒྱལ་བློན་གླུ་བྲོ་མི་རོལ།ཞེས་བློན་གྱི་མཛོད་སྒྲ་འགྲེལ་སོགས་ལས་འབྱུང་བ་བཞིན་བཙན་པོའི་གོང་དུ་སྐུ་གཤེན་ཆེ་བའི་སྲོལ་ཆགས་པར་བརྟེན་བློན་པོ་ལི་བཙན་བཞེར་སོགས་ཀྱིས་དུས་ད་ལྟ་རྒྱལ་གཤེན་དོ་མཉམ་ཙམ་དུ་གདའ་སྟེ།དུས་ལན་གཅིག་ཙམ་ན།སྲས་དབོན་རྣམས་ཀྱི་སྐུ་རིང་ལ།རྒྱལ་སྲིད་བོན་པོས་འཁྱེར་བར་མཆིའོ།།བོན་ལ་ཆབ་གསོལ་གསོདབར་བཀའ་མི་ཕེབས་པས།གཤེན་པོ་མཐའ་རུ་སྤྱུགས་པའི་བཀའ་མཆིད་བསྲིང་བར་ཞུ་ཞེས་མང་དུ་གླེང་བས།བཙན་པོ་ཡང་ཐུགས་འཁྲུགས་ནས་བདེན་པར་སྙམ་སྟེ་སྐུ་སྲུང་པའི་བོན་ཙམ་ལས་གཤེན་པོ་རྣམས་མཐའ་རུ་སྤྱུགས་ནས་བོན་བསྣུབས་ཞེས་ལུང་གི་སྙིང་པོ་སོགས་སུ་གསལ་བ་ལྟར་ཡིན་པ་སེམས།དེ་ནས་ལོ་ངམ་རྟ་རྫིས་བཙན་པོའི་བྱ་སྤྱོད་དེར་མི་འདོད་པའི་རྣམ་འགྱུར་བསྟན་པར་མ་ཟད།བཙན་པོས་བསྐྲད་པའི་བོན་གཤེན་རྣམས་ཀྱིས་ཀྱང་ལོ་ངམ་ལ་སྐྱབས་བཅོལ་བས།ལོ་ངམ་གྱི་བྱ་སྤྱོད་དེ་བས་རྩུབ་ཏུ་སོང་སྟེ་བཙན་པོའི་སྲིད་ལ་གྱེན་ལོག་སྤེལ་རྩིས་བྱས་ཕྱིར།བཙན་པོས་ལོང་ངམ་གྱི་སར་གསང་ཉན་པ་མངགས་གཏོང་དང་ཆབས་ཅིག་དཔུང་འཇུག་བྱས་ཀྱང་ལོ་ངམ་གྱིས་ཤེས་ནས།དམག་ཇུས་རྫུན་བཟོ་བྱས་ཏེ་བཙན་པོ་བསླུས།བཙན་པོ་གཡུལ་སར་ཆས་ཏེ་མྱང་རོ་ཐལ་བ་ཚལ་དུ་འཐབ་ནས་གཡུལ་ཕམ་ཞིང་བཙན་པོ་རང་ཡང་གཡུལ་སར་འདས།ལོ་ངམ་གྱིས་བཙན་པོའི་སྲིད་བརླགས་རྗེས་བཙན་པོའི་སྲས་གཉིས་པོ་སྤོ་བོ་དང་ཉིང་པོ་སོགས་ཡུལ་མཐར་བྲོས།སྲས་མོ་ལོ་ངམ་གྱིས་བཙུན་མོར་བླངས་པ་དང་།བཙུན་མོ་གཡོག་ཏུ་བཀོལ།རྒྱལ་སྲིད་ལོ་བཅུ་གསུམ་དུ་བཟུང་བར་གྲགས།